
Égi udvar - A Sanghaj Asztronómiai Múzeum kritikai elemzése

Kulcsszavak: építészetkritika; mikrokozmosz; kontextus; kompozíció; virtuális
Merüljünk el egy rövid értekezés terjedelméig a jóleső és bizonyára jóhiszemű gondolatban, hogy az építészet tekinthető kizárólagosan kulturális produktumnak. A merüléssel tekintetünk elől tűnhetnek egyértelműségek. A felszín önmagát felfedő működési mintázatai. Amikor vizsgálódásunkat elkezdjük a sanghaji Asztronómiai Múzeum kapcsán, ne vegyük észre azokat a gazdasági, kultúrpolitikai mozgatóerőket és a hatalmat szemfedővel szolgálókat, minek köszönhetően valójában megépülhet egy olyan épületkomplexum, mint a Múzeum. Ha észrevennénk, félő, vele egyszerre értelmezési lehetőségeinknek is szűkös horizontot húznánk. Ahhoz tehát, hogy az épület kritikája, melyet funkciójával és tervezői hitvallásával magára vállal, valódi kontextust kapjon, a felszín alá kell merülnünk, a kultúra égi mélységeibe, melynek folytonosságában a Múzeum egy hitelesnek tekinthető huszonegyedik századi produktum, annak hízelgő és kevésbé hízelgő aspektusaival együtt. Ha e helyzetből tekintünk a Múzeumra, már nem csak önmagát láthatjuk benne, hanem a mély számos régi gondolatának tükröződését is. Amit, ha észre tudunk venni, tanulságait kincsként hozhatjuk fel magunkkal a merülés után.



